Doru Ioan Dăncuș, primarul interimar al municipiului Baia Mare, a subliniat recent angajamentul administrației locale față de dezvoltarea educației, printr-un anunț legat de cea mai mare investiție în învățământ realizată în ultimii 30 de ani în oraș: modernizarea Colegiului Tehnic „Transilvania”.
„Dezvoltăm cu încredere Baia Mare și începem cu cel mai important domeniu: educația! Colegiul Tehnic ‘Transilvania’, cea mai mare investiție în învățământ care s-a făcut în ultimii 30 de ani în Baia Mare, e aproape finalizat și va fi complet funcțional la începutul noului an școlar!”, a declarat Dăncuș.
El a explicat că municipiul trebuie să se dezvolte sustenabil, punând accent pe o bază solidă pentru creșterea economică, creșterea salariilor și îmbunătățirea calității vieții. „Educația, infrastructura școlară și oportunitățile pentru elevi și tineri sunt esențiale pentru a materializa această dorință”, a adăugat Dăncuș.
Primarul interimar, alături de echipa sa din Primărie și de constructor, a verificat stadiul lucrărilor de reabilitare și modernizare a colegiului. „Am verificat sălile de clasă, laboratoarele, cantina și internatul, dar și curtea interioară a campusului și sunt mulțumit de ceea ce am văzut. Practic, acum se lucrează la finisaje, iar până la data de 31 iulie vom avea finalizată lucrarea și pregătită pentru recepția finală”, a detaliat Dăncuș.
Pe lângă infrastructură, Dăncuș a menționat că se finalizează și procedura de achiziție și dotare cu mobilier, echipamente IT și alte necesități pentru elevi. „Până în toamnă, Colegiul Transilvania va fi pregătit să pregătească noi generații de profesioniști!”, a afirmat primarul interimar.
Un aspect important al proiectului este comasarea Colegiului Tehnic Transilvania cu Colegiul Tehnic C.D. Nenițescu, care vor funcționa împreună în noua locație modernizată și echipată la standarde europene.
El a subliniat necesitatea de a avea muncitori calificați în Baia Mare, Maramureș și România, care să contribuie la creșterea economică și la creșterea salariilor.
„Împreună cu echipa mea, împreună cu profesioniști și oameni capabili, împreună cu băimărenii dezvoltăm cu încredere Baia Mare!” – adaugă primarul în final.